МафIэгукIэ зекIуэхэр дяпэкIэ тыншынущ
Дызэрыт илъэсым къриубыдэу къагъэщIэрэщIэжынущ «Москва — Налшык» мафIэгум и вагонхэр.
КъБР-м ТранспортымкIэ, связымрэ гъуэгу хозяйствэмкIэ и министерствэм и къудамэм и унафэщI Абазэ Хьэдис къызэрыджиIамкIэ, Федеральнэ пассажир компанием щэкIуэгъуэ мазэм Налшык гъущI гъуэгу станцым плацкарт вагоныщIэу 28-рэ къритынущ «Налшык — Москва» мафIэгум №61/62-м папщIэ. Апхуэдэу мы компанием иджыпсту къелъыхъуэ поездым хэтыну вагон-ресторанхэр, купе вагонхэр, лэжьакIуэхэм папщIэ штаб вагонхэр.
КъБР-м ТранспортымкIэ, связымрэ гъуэгу хозяйствэмкIэ и министерствэм и фIыщIэкIэ, вагонхэр гъуэгу зэрытехьэнум щыхуагъэхьэзыр пункту «Налшык» станцым щыIэр зэхуамыщIыжу къызэтригъэнэн хузэфIэкIащ. Абы цIыху 270-рэ щолажьэ.
Къумыкъу Мадинэ.
